IZVEDBENA UREDBA KOMISIJE (EU) 2020/94

z dne 22. januar 2020

o spremembi Izvedbene uredbe (EU) 2015/2078 glede tarifnih kvot za perutninsko meso s poreklom iz Ukrajine in odstopanju od navedene izvedbene uredbe za kvotno leto 2020

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti točk (a) in (b) prvega pododstavka člena 187 Uredbe,

ob upoštevanju naslednjega:

(1) Svet je s Sklepom Sveta (EU) 2019/2145 (2) odobril, v imenu Unije, Sporazum v obliki izmenjave pisem med Evropsko unijo in Ukrajino o spremembi trgovinskih preferencialov za perutnino in pripravljene proizvode iz perutnine, določenih s Sporazumom o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (v nadaljnjem besedilu: Sporazum).

(2) Izvedbena uredba Komisije (EU) 2015/2078 (3) določa odprtje in upravljanje tarifnih kvot Unije za perutninsko meso s poreklom iz Ukrajine.

(3) V skladu s Sporazumom mora Evropska unija povečati za 50 000 ton tarifno kvoto za meso in užitno drobovino perutnine, sveže, ohlajeno ali zamrznjeno in za drugo pripravljeno ali konzervirano meso puranov ter kokoši in petelinov vrste Gallus domesticus, v zvezi z oznakami KN, ki ustrezajo zaporedni številki 09.4273, določeni v Izvedbeni uredbi (EU) 2015/2078.

(4) Zato je primerno spremeniti Izvedbeno uredbo (EU) 2015/2078, da se upošteva količina tarifne kvote, ki mora biti na voljo v skladu s Sporazumom.

(5) Sporazum bo začel veljati 1. februarja 2020. Zato bi bilo treba dodatne količine proizvodov iz perutninskega mesa za tarifno kvoto, ki morajo biti na voljo v skladu s Sporazumom, za kvotno leto 2020 izračunati sorazmerno, ob upoštevanju datuma začetka veljavnosti Sporazuma. Od obdobja veljavnosti kvote, ki se začne 1. januarja 2021, bi morale biti na voljo celotne letne količine proizvodov iz perutninskega mesa v okviru Sporazuma.

(6) Dodatna količina za kvoto za proizvode iz perutninskega mesa, dodeljena Ukrajini v okviru Sporazuma, bi morala biti na voljo od 1. februarja 2020, datuma začetka veljavnosti Sporazuma. V skladu s členom 2 Izvedbene uredbe (EU) 2015/2078 se kvota za proizvode iz perutninskega mesa, dodeljena Ukrajini, upravlja četrtletno.

(7) V skladu s členom 3(1) Izvedbene uredbe (EU) 2015/2078 je obdobje za vložitev zahtevkov za uvozne pravice prvih sedem dni v mesecu pred vsakim četrtletjem. Zato se bo v podobdobju, ki zajema obdobje od 1. januarja do 31. marca 2020, obdobje za vložitev zahtevkov končalo na datum začetka veljavnosti Sporazuma. Zato bi bilo treba za prvih sedem dni februarja 2020 določiti dodatno obdobje za vložitev zahtevkov za uvozne pravice, ki ustrezajo dodatni količini za kvoto v okviru Sporazuma za obdobje od 1. februarja do 31. marca 2020.

(8) Člen 3(3) Izvedbene uredbe (EU) 2015/2078 določa, da morajo vlagatelji zahtevkov za uvozne pravice ob prvem vloženem zahtevku za dano kvotno leto predložiti dokazilo, da so uvozili količino perutninskih proizvodov z oznakami KN 0207, 0210 99 39, 1602 31, 1602 32 ali 1602 39 21 sami v skladu z ustreznimi carinskimi predpisi (v nadaljnjem besedilu: referenčna količina) in da se takšno dokazilo nanaša na 12-mesečno obdobje, ki se konča en mesec pred prvim zahtevkom. Na datum začetka veljavnosti te uredbe bo takšno dokazilo o preteklem uvozu že predloženo s strani vlagateljev, ki so decembra 2019 predložili zahtevke za uvozne pravice za četrtino prvotne količine 19 200 ton, ki je dana na voljo decembra 2019. Vendar je letna količina, ki je za kvotno leto 2020 določena s Sporazumom, 65 033 ton. Zato obstaja tveganje, da dokazilo o preteklem uvozu, ki so ga vlagatelji za uvozne pravice predložili decembra 2019, ne upošteva povečanja količine kvote iz Sporazuma. Zato je za navedene vlagatelje, ki so predložili dokazilo o preteklem uvozu v decembru 2019, primerno odpreti dodatno obdobje za predložitev dodatnega dokazila o preteklem uvozu.

(9) Člen 3(4) Izvedbene uredbe (EU) 2015/2078 določa na 25 % referenčne količine vlagatelja skupno količino proizvodov, ki jo zahtevek za uvozne pravice lahko zajema v vsakem podobdobju iz člena 2 navedene izvedbene uredbe. Da bi se uporabil skladen okvir za dodatno obdobje za vložitev zahtevkov, odprto s to uredbo, bi se morala taka omejitev uporabljati tudi za dodatno obdobje za vložitev zahtevkov za uvozne pravice, ki ustrezajo dodatni količini za kvoto iz Sporazuma za obdobje od 1. februarja do 31. marca 2020.

(10) Izvedbeno uredbo (EU) 2015/2078 bi bilo zato treba ustrezno spremeniti.

(11) To uredbo bi bilo treba uporabljati od datuma začetka veljavnosti Sporazuma. Zato je uveljavitev te uredbe nujna.

(12) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1 Sprememba Izvedbene uredbe (EU) 2015/2078 Priloga I k Izvedbeni uredbi (EU) 2015/2078 se nadomesti z besedilom iz Priloge k tej uredbi.

Člen 2 Odstopanje od Izvedbene uredbe (EU) 2015/2078 za kvotno leto 2020 1. Z odstopanjem od člena 2 Izvedbene uredbe (EU) 2015/2078, se, kar zadeva kvoto pod zaporedno številko 09.4273, določeno v Prilogi I k navedeni izvedbeni uredbi, kakor je spremenjena s členom 1 te uredbe, da na voljo dodatna količina za kvoto 8 333 ton za obdobje od 1. februarja do 31. marca 2020. 2. Z odstopanjem od člena 3(1) Izvedbene uredbe (EU) 2015/2078, se, kar zadeva kvoto pod zaporedno številko 09.4273 iz Priloge I k navedeni izvedbeni uredbi, kakor je spremenjena s členom 1 te uredbe, za obdobje od 1. februarja do 31. marca 2020, zahtevki za uvozne pravice za dodatno količino za kvoto iz odstavka 1 vlagajo v prvih sedmih dneh februarja 2020. 3. Z odstopanjem od člena 3(3) Izvedbene uredbe (EU) 2015/2078 vlagatelji, ki so vložili zahtevke za uvozne pravice decembra 2019, lahko predložijo dodatno dokazilo o količini perutninskih proizvodov z oznakami KN 0207, 0210 99 39, 1602 31, 1602 32 ali 1602 39 21, ki so jih uvozili sami ali so bili uvoženi v njihovem imenu v skladu z ustreznimi carinskimi predpisi v obdobju od 1. novembra 2018 do vključno 31. oktobra 2019. Takšno dodano dokazilo o preteklem uvozu se predloži v prvih sedmih dneh februarja 2020.

Člen 3 Zahtevki za uvozne pravice, vloženi februarja 2020 Skupna količina proizvodov, ki jo zajema zahtevek za uvozne pravice, vložen februarja 2020 v skladu s členom 2(2), ne presega 25 % referenčne količine vlagatelja. Za vlagatelje, ki so predložili dodatno dokazilo v skladu s členom 2(3), se referenčna količina določi ob upoštevanju navedenega dodatnega dokazila.

Člen 4 Začetek veljavnosti in uporaba Ta uredba začne veljati na dan objave v Uradnem listu Evropske unije. Uporablja se od 1. februarja 2020.

Ta uredba je v celoti zavezujoča in se neposredno uporablja v vseh državah članicah. V Bruslju, 22. januar 2020 Za Komisijo Predsednica Ursula VON DER LEYEN

(1) UL L 347, 20.12.2013, str. 671.

(2) Sklep Sveta (EU) 2019/2145 z dne 5. decembra 2019 o sklenitvi, v imenu Unije, Sporazuma v obliki izmenjave pisem med Evropsko unijo in Ukrajino o spremembi trgovinskih preferencialov za perutnino in pripravljene proizvode iz perutnine, določenih s Sporazumom o pridružitvi med Evropsko unijo in Evropsko skupnostjo za atomsko energijo in njunimi državami članicami na eni strani ter Ukrajino na drugi strani (UL L 325, 16.12.2019, str. 41).

(3) Izvedbena uredba Komisije (EU) 2015/2078 z dne 18. Novembra 2015 o odprtju in upravljanju uvoznih tarifnih kvot Unije za perutninsko meso s poreklom iz Ukrajine (UL L 302, 19.11.2015, str. 63).